Here is a page extracted from Wikipedia that may contain CSS, HTML, and a lot of unformatted text.

Title: Peirón (mitolochía)
Content: Iste articlo tracta sobre os peirons, sers mitolochicos maliciosos. Ta atros emplegos d'a palabra peirón, se veiga Peirón (desambigación).
Peirón u peirot (formas diminutivas de l'occitán <Pèire, «Pero») ye o nombre local más común como se les diz, en o Pireneu aragonés, a uns sers mitolochicos propios de l'imachinario rural de buena cosa d'Europa, caracterizaus por cualques treitos definitorios, como a dificultat pa veyer-los (anque habitan en as casas, entre a chent), y as suyas accions que, seguntes a creyencia, tienen a finalidat d'empandullar y fer más difícils as actividatz humanas.

Anque un d'es rasgos más definidors d'un peirón ye la malicia, no se les gosa atribuir sique accions con conseqüencias menors, y os accidents graves u fatals quedan difuera d'o que tradicionalment s'ha relacionau con ellos. Normalment, o imachinario popular adchudica a l'actuación d'un peirón os incidents menors de a vida domestica, muitas vegadas os que tienen conseqüencias divertidas u que fan redir. Por tot isto, bells autors veyen en ellos una personificación menor d'o Diaple u o «Maligno» (anque as suyas oríchens son segurament pre-cristianas), sin toz os poders que a ixe le s'atribuyen, y es meten en a categoría de «diaplerons» u diaples menors.

A descripción fisica más a l'uso ye a d'un ser antropoide (con forma humana), pero de mida más chica que a d'una persona promedio, o qual les facilitaría de fuir y amagar-se dimpués d'as suyas «barrabasadas». Normalment, no se troba consenso entre os informadors (receptors d'a cultura tradicional) sobre a mida exacta d'un peirón, anque en abunda las descripcions en as quals se les describe como capaces de concaber-se en un caixón u en a panera d'a casa y, en contraste, tampoco ye improbable sentir de testimonios sobre uno que miraba d'amagar-se dezaga de bella cosa grandiza, como un mundo en a falsa, p. ex., y encara se le veyeba (o que daría una mida muito más parellana con a d'una persona real). Normalment no se describen como sers con cuernos, coda u garra atro rasgo animal.

O nombre común d'istas creaturas varía d'un puesto t'atro en Aragón, anque o mito ye prou homochenio. A forma más común en l'Alto Aragón ye «peirón» u más a sobén a suya forma castellanizada «pedrón». A forma «peirot» ye propia de Chistau y a val de Tella. En o Museu de Sarrablo, en Samianigo, i hai un recolón adedicau a istos sers mitolochicos con cualques explicacions sobre o suyo mito y cómo se ye amortando por a decadencia d'a cultura tradicional. A Ronda de Boltaña tiene una canción, «Pedrón», basada en o personache d'o Museu de Sarrablo. A canción «O Peirot» de La Orquestina del Fabirol parla sobre un personache mayoritariament humano, anque amuestra cualques rasgos (especialment as barrabasadas) más propios d'un peirón.

Se veiga tamién 
Bruixa
Esconchuradero
Capiscol (arquitectura)
Diaplerón
Mito d'o Canyuto d'os Diaplerons

Referencias 

Mitolochía aragonesa